At den 44-årige Henrik Winther i foråret skulle miste livet en smerteplaget uge efter, at han havde gennemgået en banal knæoperation, har givet regionsrådsformand Sophie Hæstorp Andersens (S) stof til eftertanke.

Henrik Winther og hans kæreste, Jonna Rasmussen, forsøgte gentagne gange at råbe lægerne op – forgæves. De henvendte sig både til deres praktiserende læge, akuttelefonen 1813 og Bispebjerg Hospital i København, hvor operationen var udført.

»Jeg sidder med følelsen af, at der er noget her, som ikke er blevet taget alvorligt nok«, siger Sophie Hæstorp Andersen efter at have læst Politikens gennemgang forrige søndag af sagen, som har gjort »ekstremt stort indtryk« på hende.